b'\n_START_ARTICLE_\nSaatana saapuu Moskovaan\n_START_SECTION_\nHistoria\n_START_PARAGRAPH_\nBulgakov aloitti teoksensa kirjoittamisen vuonna 1928. H\xc3\xa4n hioi kirjaansa kuolemaansa, vuoteen 1940 saakka. Ensimm\xc3\xa4inen versio tuhoutui (Bulgakovin mukaan se paloi uunissa) maaliskuussa vuonna 1930. Bulgakov aloitti kirjoitusty\xc3\xb6n uudelleen vuotta my\xc3\xb6hemmin. Toinen versio valmistui vuonna 1936 ja kolmas 1937. Kirjailijan oli pakko lopettaa kirjoitusty\xc3\xb6 nelj\xc3\xa4 viikkoa ennen kuolemaansa, mink\xc3\xa4 j\xc3\xa4lkeen Bulgakovin vaimo viimeisteli teoksen. _NEWLINE_Ensimm\xc3\xa4isen kerran Saatana saapuu Moskovaan julkaistiin 1966\xe2\x80\x931967 Moskva-kirjallisuuslehdess\xc3\xa4 sensuroituna versiona, jossa teksti\xc3\xa4 oli monin paikoin muutettu ja yli kymmenesosa poistettu kokonaan. Neuvostoliiton maanalainen julkaisutoiminta samizdat painoi my\xc3\xb6s muutellut ja poistetut kohdat. Vuonna 1967 frankfurtilainen kustantaja julkaisi teoksen n\xc3\xa4iden laittomien liitteiden avulla. Ven\xc3\xa4j\xc3\xa4ll\xc3\xa4 ensimm\xc3\xa4inen t\xc3\xa4ydellinen versio kirjasta julkaistiin vasta vuonna 1973, ja viimeisimm\xc3\xa4n asunsa se sai vuonna 1989, kun kirjallisuusasiantuntija L. Janovskaja muotoili sen kaikkien saatavilla olleiden k\xc3\xa4sikirjoitusversioiden pohjalta.\n_START_SECTION_\nRomaani\n_START_PARAGRAPH_\nRomaanissa kietoutuu yhteen ja rinnastuu kolme erilaista tapahtumakulkua: Saatanan vierailu 1930-luvun Moskovassa, Mestarin ja Margaritan kiihke\xc3\xa4 rakkaustarina sek\xc3\xa4 Jeesuksen ajan Jerusalem, jossa maaherra Pontius Pilatus pohtii filosofi Je\xc5\xa1ua Ha-Notsrin (Jeesuksen) kuolemantuomiota. Saatanan hahmo kirjassa on salaper\xc3\xa4inen taikuri Woland, jonka seurue koostuu demoneista ja noidista: heit\xc3\xa4 ovat Korovjev alias Fagot, suuren mustan kissan hahmon ottanut Begemot ("virtahepo" tai Raamatun Behemot), Azazello, Abadonna sek\xc3\xa4 Hella. Loputtoman monipuolista teosta voidaan tarkastella my\xc3\xb6s muista n\xc3\xa4k\xc3\xb6kulmista: neuvostoyhteiskuntaa ja koko modernia el\xc3\xa4m\xc3\xa4ntapaa ivaavana satiirina, kehitysromaanina runoilija Ivan Bezdomnyin n\xc3\xa4k\xc3\xb6kulmasta ja niin edelleen. _NEWLINE_Jo alkulehdill\xc3\xa4 moskovalaisen kirjailijaliiton Massolitin puheenjohtaja Berlioz liukastuu raitiotiekiskoja ylitt\xc3\xa4ess\xc3\xa4\xc3\xa4n auringonkukka\xc3\xb6ljyyn, ja raitiovaunu sinkoaa h\xc3\xa4nen irti leikkautuneen p\xc3\xa4\xc3\xa4ns\xc3\xa4 poukkoilemaan katukiveykselle. Fantasianomainen kerronta ei laannu, kun Moskovan teatterimaailma saa uudeksi esiintyj\xc3\xa4kseen mustan magian asiantuntijan, professori Wolandin. N\xc3\xa4yt\xc3\xa4nn\xc3\xb6iss\xc3\xa4\xc3\xa4n h\xc3\xa4n jakelee ihmisille avok\xc3\xa4tisesti ranskalaisen muodin luomuksia ja rahaa, jotka my\xc3\xb6hemmin kuitenkin haihtuvat savuna ilmaan j\xc3\xa4tt\xc3\xa4en useat naishenkil\xc3\xb6t ilkosen alasti kaduille juoksentelemaan. T\xc3\xa4m\xc3\xa4 on vasta alkusoittoa niille kummallisuuksille, joita kaupungissa nyt alkaa sattua t\xc3\xa4m\xc3\xa4n t\xc3\xa4st\xc3\xa4: Varietee-teatterin henkil\xc3\xb6kunta katoaa yksi toisensa j\xc3\xa4lkeen ja mielisairaaloiden potilashuoneet t\xc3\xa4yttyv\xc3\xa4t. Siell\xc3\xa4 asustaa my\xc3\xb6s Berliozin tapaturmaisen kuoleman vuoksi raiteiltaan suistunut runoilija Ivan Bezdomnyi (bezdomnyi = \xe2\x80\x9dkoditon\xe2\x80\x9d) sek\xc3\xa4 Mestari, jonka el\xc3\xa4m\xc3\xa4nteht\xc3\xa4v\xc3\xa4 on kirjoittaa romaani Pontius Pilatuksesta ja joka on joutunut eroon rakastetustaan Margaritasta. _NEWLINE_Kirjan humoristisinta ainesta ovat kuvaukset Saatanan vierailun aiheuttamista sekaannuksista ja kaaostilanteista, joiden yhteydess\xc3\xa4 Bulgakov leikittelee pilkallisesti paitsi ihmisten ahneudella ja hyv\xc3\xa4uskoisuudella, my\xc3\xb6s neuvostoyhteiskunnan ep\xc3\xa4kohdilla. Moskovan tapahtumat vuorottelevat Mestarin kirjan lukujen paahteisen Jer\xc5\xa1alaimin kaupungin (Jerusalem) kanssa. Maaherra Pontius Pilatus yritt\xc3\xa4\xc3\xa4 saada selv\xc3\xa4\xc3\xa4 h\xc3\xa4nelle tuomittavaksi tuodusta kulkurifilosofista Je\xc5\xa1ua Ha-Notsrista. Vaikka Pilatus on vaikuttunut keskusteluistaan Je\xc5\xa1uan kanssa, h\xc3\xa4n ei uskalla tehd\xc3\xa4 poikkeuksellista vapautusp\xc3\xa4\xc3\xa4t\xc3\xb6st\xc3\xa4, vaan antaa t\xc3\xa4m\xc3\xa4n ristiinnaulittavaksi. Kuvatuiksi tulevat my\xc3\xb6s kavaltaja Juudas Kirjatilaisen murha sek\xc3\xa4 uskollisen opetuslapsen Leevi Matteuksen ajatusmaailma. N\xc3\xa4ist\xc3\xa4 tapahtumista kertovat osat on kirjoitettu \xc3\xa4\xc3\xa4rimm\xc3\xa4isen realistiseen tyyliin, kun taas arkiseen Moskovaan Bulgakov tuo puhuvia kissoja, lent\xc3\xa4vi\xc3\xa4 noitia, katoilevia ihmisi\xc3\xa4 ja niin edelleen._NEWLINE_Toisessa osassa k\xc3\xa4sitell\xc3\xa4\xc3\xa4n Margaritaa, joka ei ole unohtanut Mestariaan vaan yritt\xc3\xa4\xc3\xa4 kiihke\xc3\xa4sti selvitt\xc3\xa4\xc3\xa4 t\xc3\xa4m\xc3\xa4n olinpaikkaa. Woland tekee h\xc3\xa4nelle tarjouksen, jonka Margarita hyv\xc3\xa4ksyy. Saatana haluaa t\xc3\xa4m\xc3\xa4n toimivan em\xc3\xa4nt\xc3\xa4n\xc3\xa4 j\xc3\xa4rjest\xc3\xa4miss\xc3\xa4\xc3\xa4n suurissa tanssiaisissa, joihin saapuu ammoin kuolleiden ihmisten kavalkadi. Margaritan hurja lento yli Moskovan ja toimiminen juhlien em\xc3\xa4nt\xc3\xa4n\xc3\xa4 palkitaan: Mestari vapautetaan mielisairaalasta. Lopuksi Mestari ja Margarita j\xc3\xa4tt\xc3\xa4v\xc3\xa4t Moskovan Saatanan ja t\xc3\xa4m\xc3\xa4n seuralaisten saattamina.'